1.2.2

Pikaajalise hooldusega seotud väljakutsetega toimetulemiseks on vaja rida meetmeid. Olulised aspektid on seejuures alljärgnevad. Rahastamine ja taskukohasus — Tuleb tagada tegelik üldine juurdepääs kvaliteetsele hoolduspakkumisele ka spetsiifiliste probleemide ning madala sissetulekuga inimeste jaoks; — tuleb välja arendada jätkusuutlikud rahastamissüsteemid, mis ei jäta inimesi kõnealuse ohuga üksi, kuid mis on ühiskonna jaoks taskukohased ja ei koorma liigselt järeltulevaid põlvkondi; — ennetusmeetmete edendamine peab aitama võimalikult palju leevendada tulevase vajaduse suurenemist. Sealjuures tuleb lähtuda ulatuslikust ennetusstrateegiast, mis seob kõik tervishoiualase ja rahalise ennetamise aspektid sotsiaalse ennetamise aspektide ja igapäevaeluga toimetuleku tugevdamisega; — rohkem tuleks uurida võimalusi luua stiimuleid eraisikute poolseks rahastamiseks, nt maksusoodustused, kui see tundub vajalik, et saavutada rahvatervise üldise huvi eesmärki. Hooldus ja teenuste pakkumine — Vajadustel põhinevate diferentseeritud teenuste pakkumise välja arendamine tuleb tagada ka piirkondades, mis on praegu selles osas ebasoodsates tingimustes; — näiteks koolituste ja lähikondlaste toetamise kaudu tuleb innustada ja tugevdada olemasolevaid perekondade ja naabrite võrgustikke, kes teevad praegu suure osa hooldustööst; — hooldustöösse tuleb tugevamalt kaasata valitsusvälised organisatsioonid, sotsiaalmajanduslikud algatused ja koostööstruktuurid; — mittemeditsiinilise hoolduse valdkonnas tuleks eriti edendada vabatahtlikku tegevust — eelkõige vabatahtlike koolituse kaudu; — eluterve konkurents hooldusteenuste eri pakkujate vahel peaks suurendama asjaomaste inimeste valikuvõimalust ja aitama kaasa teenuste pakkumise arendamisele kooskõlas määratletud kvaliteedistandarditega, samuti eesmärkide, ülesannete ja tehniliste nõuete kehtestamise kaudu olemasoleva sotsiaalkindlustussüsteemi raames iga liikmesriigi seadusandja vastutusel, kuna need teenused kuuluvad üldist huvi pakkuvate sotsiaalteenuste hulka (3); — eakaid ja hooldust vajavaid inimesi tuleb suuremal määral kaasata ühiskondlikesse võrgustikesse, seda ka kuritarvitamise ja väärkohtlemise ennetamiseks; — leevendava hoolduse kohta hooldekodudes ning koduhoolduse kohta tuleks välja töötada heade tavade mudel; — arendada tuleks tööd hooldushaiglates. Hoolduspersonal — Hooldusteenuste jaoks tuleb tagada inimressursid, eelkõige hooldustöötajatele kvaliteetse koolituse, paremate töötingimuste ja hooldusvaldkonna elukutsete väärtustamise kaudu; — tuleb lihtsustada omandatud kvalifikatsioonide tunnustamist ELis; — komisjoni kutsutakse üles läbi vaatama hoolduse piiriüleste aspektide korraldus, nt hooldusteenuste kasutamine välismaal või hooldustöötajate ränne; — ebaseadusliku töötamise kõrvaldamiseks tuleb võtta meetmeid, et viia seni ebaseaduslikult osutatud hooldusteenused seaduslikesse õigussuhetesse, võttes arvesse kodumajapidamistes tehtava töö erijooni. Hooldus perekonnas — Tuleb tugevdada stiimuleid mittemeditsiiniliste hooldusteenuste osutamiseks, olgu see siis perekonnas või vabatahtlikkuse alusel (4); — tuleb arendada strateegiaid ja pakkumisi dementsuse ja eakate inimeste depressiooni valdkonnas, mis on praegu perede ja hooldussüsteemi jaoks üks suurimaid väljakutseid; — pere- ja tööelu ühitamist tuleb parandada toetavate ja kergendavate meetmete kaudu hooldamisega tegelevatele töötavatele lähikondlastele (nt eakate päevase hoolduse võimalus suurtes ettevõtetes, ajutise hoolduse teenused, liikuv hooldus). Reeglid, standardid ja kvaliteet — Kõigi eakate hoolduse valdkondade jaoks tuleb välja töötada kvaliteedistandardid ning tagada nende tõhus kontroll sõltumatute ja inimõigusi tagavate institutsioonide poolt tunnustatud organisatsioonide või järelevalveasutuste poolt; — sel viisil tuleb tagada ka, et nii avaliku kui erasektori hooldusasutustes oleksid kaitstud inimõigused ja inimväärikus ning et teenusepakkujad ei kasutaks hooldust vajavate inimeste piiratud tegutsemisvõimet ja sõltuvust ära nende kahjuks. Info- ja sidetehnoloogia kasutamine — hoolduse ja järelevalve valdkonnas tuleks edendada info- ja sidetehnoloogia, telemaatika ja tehniliste vahendite kasutamist, pidades silmas eetilisi aspekte.